Sincerissimis nostris dilectione et salute iugiter premissis. Hesterna die summo mane, spectabilis amice, accessit nos quidam Gudmundus Gerss de parochia Kymittha, qui confessus est se cognouisse filiam vxoris sue ex priorj marito genitam, ob quam causam penitenciam subiit publicam, et pecit sibi de absolucionis beneficio prouideri. Nos vero attendentes, quod alma mater ecclesia veniam petentibus et ad se reuertentibus [negare non solet?], absoluimus eum in forma ecclesie consueta, iniungendo sibi iuxta canonum sancciones penitenciam salutarem. Et quia formidet wehementer prefatus penitens, quod potestas secularis debeat se ingerere de persona aut rebus eius, supplicamus vobis quatenus suffragente sibi iusticia a vobis et vestris substitutis expost non molestetur aut quomodolibet aggrauetur ex quo leges patrie et constituciones conciliariorum regni non admittunt, quod potestas secularis talibus se ingerant causis, prout cauetur capitulo quintodecimo, quod incipit Om hionnelagh in tractatu kirkebalke, et prout sonant constituciones conciliariorum regni, quas jam dudum ediderunt et ante biennium in dieta Holmensi vnanimiter confirmauerunt, vbi expresse habetur, quod potestas secularis propter horrorem criminis potest tales ante susceptam penitenciam punire sed non post, nec debet propter huiusmodi crimina irruere in pecuniam seu bona alicuius irruere, cum ad hoc non habeant auctoritatem ex legisterio. Et quamquam non dubitamus, vos constituciones huiusmodj habere, nichilominus ad maiorem certitudinem mittimus vobis copiam earundem presentibus inclusam, rogantes quatenus ea, que in legisterio seu constitucionibus huiusmodj cauentur, tamquam iusta et autentica decernetis, super quibus cum presentj nuntio nostro vestrum in scriptis desideramus responsum. Cum hiis felicissime valete per tempora longiora. Ex castro Kusto die Johannis ewangeliste anno etc. xciij°.